RO Jurnalul Oficial al Uniunii Europene L 15/2

REGULAMENTUL (UE) 2016/67 AL COMISIEI

din 19 ianuarie 2016

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor ametoctradin, clorotalonil, difenilamină, flonicamid, fluazinam, fluoxastrobin, halauxifen-metil, propamocarb, protioconazol, tiacloprid și trifloxistrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Pentru clorotalonil, propamocarb, tiacloprid și trifloxistrobin, limitele maxime de reziduuri (LMR) sunt stabilite în anexa II la Regulamentul (CE) nr. 396/2005. Pentru ametoctradin, flonicamid, fluazinam, fluoxastrobin și protioconazol, LMR-urile au fost stabilite în partea A din anexa III la regulamentul respectiv. Pentru difenilamină, LMR-urile au fost stabilite în anexa V și în partea A din anexa III la regulamentul respectiv. Pentru halauxifen-metil, nu au fost stabilite LMR-uri specifice, iar substanța respectivă nu a fost inclusă în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b).

(2) În contextul unei proceduri de obținere a autorizației de utilizare a unui produs de protecție a plantelor care conține substanța activă ametoctradin pe salvie și busuioc, a fost depusă o cerere de modificare a LMR-urilor existente, în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța flonicamid, o astfel de cerere a fost depusă pentru ardei, varză de Bruxelles, mazăre (boabe), semințe de bumbac, orz, ovăz și secară. În ceea ce privește substanța fluazinam, o astfel de cerere a fost depusă pentru roșii. În ceea ce privește substanțele fluoxastrobin și protioconazol, astfel de cereri au fost depuse pentru ceapă eșalotă. În ceea ce privește substanța propamocarb, o astfel de cerere a fost depusă pentru praz. În ceea ce privește substanța tiacloprid, o astfel de cerere a fost depusă pentru topinambur.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere privind utilizarea substanței clorotalonil pe merișoare. Solicitantul susține că utilizările autorizate ale acestei substanțe pe astfel de culturi în Statele Unite ale Americii generează reziduuri care depășesc LMR prevăzută în Regulamentul (CE) nr. 396/2005 și că este necesară stabilirea unei LMR mai ridicate pentru a se evita barierele comerciale la importul culturii respective.

(5) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(6) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(7) În ceea ce privește substanța propamocarb, autoritatea recomandă stabilirea unei noi LMR pentru praz la un nivel de 30 mg/kg, care a fost obținut prin rotunjirea valorii de 20 mg/kg calculată cu ajutorul calculatorului de LMR al Organizației pentru Cooperare și Dezvoltare Economică (OCDE). LMR propusă este sigură pentru consumator, dat fiind că, la aplicarea la praz a factorului de gătire de 0,88 obținut pentru culturi cu frunze, nu se depășește doza acută de referință. Cu toate acestea, date fiind preocupările exprimate de unele state membre, este mai adecvat să se stabilească LMR la nivelul nerotunjit de 20 mg/kg Această valoare acoperă în mod adecvat utilizările preconizate pe praz.

(8) Referitor la toate celelalte cereri, autoritatea a concluzionat că toate exigențele privind datele au fost îndeplinite și că modificările LMR-urilor invocate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut seama de cele mai recente informații privind proprietățile toxicologice ale substanțelor. Autoritatea a concluzionat de asemenea că nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu a indicat existența unui risc de depășire a dozei zilnice acceptabile sau a dozei acute de referință.

(9) În ceea ce privește difenilamina, Regulamentul (UE) nr. 772/2013 al Comisiei (3) a stabilit LMR-uri provizorii pentru mere și pere. Potrivit datelor de monitorizare, contaminarea încrucișată încă nu poate fi evitată la merele și perele netratate. Pentru ca operatorii economici să aibă suficient timp pentru a îndepărta în totalitate reziduurile de difenilamină din instalațiile de depozitare, este nevoie să se mențină acele LMR-uri provizorii, care vor fi apoi reexaminate. Reexaminarea va ține seama de informațiile disponibile în următorii doi ani de la data publicării prezentului regulament.

(10) În 5 iulie 2013, Comisia Codex Alimentarius (CAC) (4) a adoptat o limită maximă de reziduuri Codex (CXL) pentru trifloxistrobin la măslinele destinate producției de ulei. Această CXL este sigură pentru consumatorii din Uniune (5) și, ca atare, ar trebui inclusă în Regulamentul (CE) nr. 396/2005 ca LMR.

(11) În ceea ce privește tiaclopridul și trifloxistrobinul, Regulamentul (UE) 2015/1200 al Comisiei (6) a modificat mai multe LMR-uri. Regulamentul menționat a redus LMR-urile pentru tiacloprid la topinambur și pentru trifloxistrobin la măslinele destinate producției de ulei până la limitele de cuantificare relevante, cu începere din data de 12 februarie 2016. Din motive de securitate juridică, este oportun ca LMR-urile prevăzute de prezentul regulament să se aplice începând cu aceeași dată.

(12) Pentru halauxifen-metil, autoritatea a înaintat o concluzie la evaluarea inter pares a riscului pe care îl prezintă utilizarea ca pesticid a respectivei substanțe active (7). În acest cadru, se recomandă stabilirea unor LMR-uri care să acopere utilizările reprezentative, în conformitate cu bunele practici agricole din Uniune. Comisia a consultat laboratoarele de referință ale Uniunii în ceea ce privește limitele de cuantificare adecvate.

(13) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(14) Prin urmare, Regulamentul (CE) nr. 396/2005 ar trebui modificat în consecință.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Cu toate acestea, în ceea ce privește LMR pentru tiacloprid la topinambur și LMR pentru trifloxistrobin la măslinele destinate producției de ulei, acesta se va aplica începând cu data de 12 februarie 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 19 ianuarie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu

Reasoned opinion on the modification of the existing MRLs for ametoctradin in sage and basil (Aviz motivat privind modificarea LMR-urilor existente pentru ametoctradin la salvie și busuioc). EFSA Journal 2015;13(6):4153 [22 p.].

Setting of an import tolerance for chlorothalonil in cranberries (Stabilirea unei toleranțe la import pentru clorotalonil la merișoare). EFSA Journal 2015;13(7):4193 [21 p.].

Reasoned opinion on the modification of the existing MRLs for flonicamid in several crops (Aviz motivat privind modificarea LMR-urilor existente pentru flonicamid la diverse culturi). EFSA Journal 2015;13(5):4103 [26 p.].

Reasoned opinion on the setting of a new MRL for fluazinam in tomatoes (Aviz motivat privind stabilirea unei noi LMR pentru fluazinam la roșii). EFSA Journal 2015;13(6):4154 [23 p.].

Modification of the existing maximum residue level (MRL) for fluoxastrobin in shallots [Modificarea limitei maxime de reziduuri (LMR) pentru fluoxastrobin la ceapă eșalotă]. EFSA Journal 2015;13(6):4143 [19 p.].

Reasoned opinion on the modification of the existing maximum residue levels for propamocarb in onions, garlic, shallots and leeks (Aviz motivat privind modificarea limitelor maxime de reziduuri existente pentru propamocarb la ceapă, usturoi, ceapă eșalotă și praz). EFSA Journal 2015;13(4):4084 [20 p.].

Modification of the existing maximum residue level (MRL) for prothioconazole in shallots [Modificarea limitei maxime de reziduuri (LMR) pentru protioconazol la ceapă eșalotă]. EFSA Journal 2015;13(5):4105 [20 p.].

Modification of the existing maximum residue level for thiacloprid in Jerusalem artichokes (Modificarea limitei maxime de reziduuri pentru tiacloprid la topinambur). EFSA Journal 2015;13(7):4191 [18 p.].

(3) Regulamentul (UE) nr. 772/2013 al Comisiei din 8 august 2013 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru difenilamină din sau de pe anumite produse (JO L 217, 13.8.2013, p. 1).

(4) Rapoartele Comitetului Codex privind reziduurile de pesticide sunt disponibile la adresa: http://www.codexalimentarius.org/download/report/799/REP13_PRe.pdf.

Joint FAO/WHO food standards programme Codex Alimentarius Commission (Programul comun FAO/OMS privind normele alimentare, Comisia Codex Alimentarius). Anexele II și III. Cea de-a 36-a sesiune. Roma, Italia, 1-5 iulie 2013.

(5) Scientific support for preparing an EU position for the 45th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 45-a sesiuni a Comitetului Codex privind reziduurile de pesticide (CCPR)]. EFSA Journal 2013;11(7):3312 [210 p.]. doi:10.2903/j.efsa.2013.3312.

(6) Regulamentul (UE) 2015/1200 al Comisiei din 22 iulie 2015 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor amidosulfuron, fenhexamid, kresoxim-metil, tiacloprid și trifloxistrobin din sau de pe anumite produse (JO L 195, 23.7.2015, p. 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl) [Concluzia evaluării inter pares a riscului utilizării ca pesticid a substanței active halauxifen-metil (XDE-729 metil)]. EFSA Journal 2014;12(12):3913 [93 p.].